Full rulle for de minste
De meget publikumsvennlige amerikanske animasjonsfilmene for barn er inne i en fin utvikling: 
Oppfølgerne blir bedre og bedre! 

Det gjaldt «Istid». 
Det gjelder nå «Madagaskar 3». 

I film nr. to forlot vi våre venner - Alex, Marty, Melman, Gloria, Kong Julien, Maurice, pingvinene og sjimpansene - på Afrikas savanner. 
Alle disse dyrene hører egentlig hjemme i New Yorks Zoo. 
Men på merkunderligste vis har de kommet seg avgårde på eventyr, ikke minst takket være de utrolige oppfinnsomme og dyktige pingvinene - samt egen kløkt. 

De lengter tilbake til New York, urbane som de er. 
Og hvordan komme dit? 
Vel: 
Via Europa, synes som en god idé; Monte Carlo - av en eller annen grunn - synes som den riktige inngangen. 

Kanskje fordi verdens viktigste sirkusfestival foregår akkurat der? 

Ikke vet vi, det blir ærlig talt ikke helt forklart. 
Men det er sirkus det kommer til å handle om. 
For når den grusomme kaptein/dyrefanger dukker opp, blir det nettopp et tog med sirkusdyr som blir inngangen til eventyret og flukten. 
Selv om zoo-dyr og sirkus-dyr ikke så lett ser på hverandre med velvillighet. 

Det blir en ellevill reise. 
Som strengt tatt fjerner seg enda mer fra «virkeligheten» enn vi er vant til. 
Men det er utrolig fargerikt og sprekt. 
Og produsenten har også skjønt hva denne type film går ut på: 
Masse morsom og fargerik slapstick til barna, et manus og en dialog som også holder de voksne i age. 
Joda: 
Også med tanke på sommerens elendige vær, blir dette et feiende flott kveldsalternativ for store og små. 

Filmen er anmeldt etter påsyn av kopi med originallyd med norske undertekster. 
Norsk lydlegging derfor ikke vurdert. 
